Hans Olav Syversen (Kristelig Folkeparti), 2014-06-20:
Først: Da jeg hørte representanten Per Olaf Lundteigens innlegg da han fremmet forslaget sitt, ante det meg at dette er en merkedag, men at det er en så stor merkedag, og at det er 45 år siden merverdiavgiftssystemet ble innført, var jeg ikke klar over. Det er en stor skam at finanskomiteen ikke har markert dette på en bedre måte, men vi tar det med oss i debatten. Det er sikkert kake i Finansdepartementet, i hvert fall. Det regner jeg med. Dette er et revidert budsjett, og det bærer også innstillingen preg av. Dette skal ikke være en budsjettbehandling «light», hvor vi tar opp alt som vi mente burde vært tatt opp i ordinært budsjett. Først og fremst justerer vi der det er behov for det, men det er selvfølgelig også noen enkeltstående forslag, som flertallet – og sikkert også mindretallet – i sin visdom har kommet til at man bør fremme. Da regjeringen fremla sitt reviderte budsjett, kunne man – som finansministeren sa – understreke at norsk økonomi går godt. Det er enkelte utfordringer i enkelte bransjer, men de prognosene man hadde ved innledningen til dette året, står seg – i det store og det hele – med en liten nedjustering. Det betyr også at det ikke har vært grunnlag for de store endringene i budsjettet, men vi er glade for at regjeringen har fulgt opp samarbeidsavtalen, bl.a. ved at man også i det reviderte budsjettet styrker etterutdanning for lærere – som ett eksempel. I tillegg har behandlingen i komiteen ført til en del endringer som, etter vårt syn, forbedrer budsjettet. Når man hører den offentlige debatt, får man inntrykk av at det eneste som skjer i revidert budsjett, er at det blir noen endringer i taxfree-regler, og at enkelte båtmotorer blir billige. Det har jeg skjønt er viktig for noen. Akkurat det med taxfree er ikke veldig viktig for Kristelig Folkeparti, snarere tvert imot, så det stemmer vi heller ikke for. Men jeg har jo merket meg at både denne finansministeren og finansminister Kristin Halvorsen – jeg skal ikke påstå at de har en forkjærlighet for vin, for det kunne jo indikere noe – men de har i hvert fall en forkjærlighet for å øke kvoten av taxfree-vin. Først var det Kristin Halvorsen, som konverterte diverse spritmilliliter til vin, og så denne finansministeren, som – jeg vet ikke om det var en invitt til Kristelig Folkeparti – konverterer tobakk til vin. Jeg skal ikke si at vi har latt oss friste, for vi har vel i grunnen ikke det heller, men vi stemmer altså ikke for det, og det gjør vi rett og slett fordi forslaget, etter vår mening, er mer alvorlig enn som så. Det svekker Vinmonopolets stilling på sikt, og det tror jeg alle forstår at neppe er i tråd med vår politikk. Men vi har fått til mye annet, som jeg vil takke samarbeidspartiene for at vi i fellesskap har sørget for. Vi får økt bevilgningen til barnehager og dermed styrket kommuneøkonomien med 175 mill. kr. Som vi alle vet, har det vært diskusjon om beregningsgrunnlaget for barnehage og finansiering i kommunene. Det har vi også bestemt oss for at vi må gjøre noe med. Det har vært en «mismatch» over flere år, og i samarbeid med kommunene og KS må vi få på plass et bedre system for dette. Det skal skje med virkning fra neste budsjettår. Så har det vært viktig for oss å målrette tiltak mot fattigdom og spesielt barnefattigdom. Vi får nå på plass en ny ordning hvor treåringer kan få gratis kjernetid i barnehagen. Det er et veldig målrettet tiltak, som jeg ser at Oslo kommune nå har grepet og planlegger å bruke allerede fra høsten. Vi er veldig glade for å få inn denne ordningen, og dette er noe som hele komiteen stiller seg bak. Vi får også inn noe både Kristelig Folkeparti og Venstre var veldig opptatt av i budsjettet, nemlig de første midlene til en belønningsordning for sykkelveier. Vi har sett før hvordan vekselvirkningen med kommunalt initiativ og et positivt tilsvar fra staten utløser bedre kollektivdekning. Nå forsøker vi det samme for sykkelveier, og vi tror det vil gi en veldig positiv virkning. I tillegg styrker vi den ordinære belønningsordningen for bedre kollektivtransport i byområdene. Både regjeringen og samarbeidspartiene har vært opptatt av å styrke det som er grunnlaget for norsk næringsliv og norske arbeidsplasser, når man ser litt lenger fram, og det er forskning og høyere utdanning. Det har det vært satset på fra regjeringens side, og det satses ytterligere i den innstillingen vi behandler i dag, som resultat av forliket mellom de fire partiene. Dette er et revidert budsjett. Det er ingen tvil om at den store prøven for samarbeidet mellom de fire partiene kommer til høsten. Da har regjeringen hatt hele året til å gi en profil på budsjettet, som er helt og holdent deres eget. Regjeringen kjenner også samarbeidspartienes prioriteringer, og vi ser fram til et samarbeid ved neste korsvei, når Stortinget samles til høsten. Det er vel nesten noe av det første som skjer, at budsjettet fremlegges når vi samles igjen etter sommeren. Så er det noen småposter som det har vært mye oppmerksomhet rundt, som jeg er glad for at vi har fått på plass i dette budsjettet. Det gjelder sjakk-OL i Tromsø. Vi setter en liten strek over den historien som har vært – og krangling, får jeg kanskje si – om hvorfor det trengs mer penger, men det blir nå 12 mill. kr mer. Steinmeyer-orgelet i Nidarosdomen får også midler. Vi får på plass en styrking av Kirkens familievern. Da skal jeg bare bemerke til innstillingen at det skal stå «Stiftelsen Kirkens Familievern». Det står to forskjellige ting ulike steder, men da er det sagt: Det er Stiftelsen Kirkens Familievern som får de midlene. Jeg er også glad for at de fire partiene i dag fremlegger et forslag knyttet til flyktninger som har betydelige helseproblem. Vi ser den store utfordringen som retningslinjene fra forrige regjering har lagt når det gjelder overføringsflyktninger, og jeg er glad for at regjeringen vil se på kriteriene for disse. Vi behandler også en annen sak i samme moment, og det er differensiert arbeidsgiveravgift. Der har vi i stort tempo både fått saken og behandlet den med høring. Jeg vil takke regjeringen for arbeidet de har gjort for å styrke Norges posisjon, når det nå viser seg at den differensierte arbeidsgiveravgiften ikke blir like omfattende som før, men at man har kommet med kompenserende tiltak. Vi vet jo at den ordningen vi har hatt til nå, og som for så vidt skal virke på en del områder fortsatt, er utrolig målrettet. Derfor er det heller ikke veldig lett å finne de riktige kompenserende tiltakene umiddelbart. Ordningen utvides nå med 31 nye kommuner samtidig som virkeområdet snevres inn. Jeg vil berømme komiteen. Jeg vil berømme saksordfører Lisbeth Berg-Hansen for arbeidet i komiteen med denne saken for å gi et så bredt flertall bak innstillingen som vi nå har. Det tror jeg er en styrke, også når vi møter våre europeiske venner eller frender eller hva man vil kalle det. Summen av det finanskomiteen innstiller på i den saken, er at vi er tilfreds med det regjeringen har lagt fram, men vi – i likhet med regjeringen – ser at dette må følges opp. Vi må se hvordan virkningen blir for ulike sektorer og for bedrifter, næringsliv og fylkeskommuner, og det er både storting og regjering beredt til å komme tilbake til. Jeg takker komiteen for godt samarbeid om disse sakene og vil med dette anbefale innstillingen.